text: Campingpladser lider under kulden og det dårlige vejr
  22 juli 2012 kl. 16.56
  Campisterne bliver simpelthen væk på grund af regn og skyer, og det har betydet, at der trods højsæson er tale om et markant fald i omsætningen.
  Ved Ballum Camping ved Vesterhavet er der god plads til alle sider:
  - Vi har aldrig set det her så tomt som nu - her plejer altid at være stopfyldt, fortæller Kristine og Eli Jensen.
  På Esbjerg Camping var det heller ikke svært at få en plads, da Sanne Quiding ringede lørdag:
  - Vi ringede jo for at høre, om der var plads, og der var masser af plads. Det skulle vi ikke bekymre os om.
  Det er ellers højsæson, og når Peter Andersen går en tur på sin plads, er der usædvanligt mange tomme huller:
  - Der burde have været fuldt hus og ikke tomme pladser, når vi nu går ind i uge 30.
  Forklaringen er Peter Andersen IKKE i tvivl om:
  - Jeg er slet ikke i tvivl om, at det er vejrets skyld, mener Peter Andersen.
  
  Tilbagegang
  TV SYD har i dag talt med ejerne af 17 campingpladser i Syd- og Sønderjylland. 
  Af dem melder tre om normal belægning - resten oplever et fald på 10-20-30 procent:
  - Vi har en tilbagegang på 10 procent, fortæller Peter Andersen.
  Det er by-campingpladserne, der har det bedst i det dårlige vejr - og pladser med indendørs faciliteter.
  I Vejle og Horsens meldes der om fuldt hus, men på Vestkysten og i Sønderjylland ser det mere sløjt ud:
  Esbjerg Camping klarer sig, men kan mærke at gæsterne opfører sig anderledes:
  - Opholdene bliver kortere. Når det er dårligt vejr, tager de videre, siger Peter Andersen.
  Sanne Quiding har dog ikke tænkt sig at flytte fra Esbjerg Camping den næste uge - men nu banker det gode vejr også endelig på..
  